กรมการค้าภายใน วางแผนเร่งผลักดันส่งออกไข่ไก่ตั้งเป้า 200 ล้านฟองภายใน 6 เดือน แก้ปัญหาไข่ไก่ล้นตลาด
กรมการค้าภายใน วางแผนเร่งผลักดันส่งออกไข่ไก่ตั้งเป้า 200 ล้านฟองภายใน 6 เดือน แก้ปัญหาไข่ไก่ล้นตลาด  นายวิชัย โภชนกิจ อธิบดีกรมการค้าภายใน (คน.) เปิดเผยถึงสถานการณ์การผลิตและราคาไข่ไก่ในประเทศขณะนี้ว่า มีกำลังการผลิตอยู่ที่ 40-41 ล้านฟองต่อวัน ขณะที่การบริโภคอยู่ที่ 38-39 ล้านฟอง ทำให้มีปริมาณการผลิตส่วนเกินวันละ 3 ล้านฟอง จึงเห็นควรให้ใช้มาตรการระบายผลผลิต โดยการผลักดันการส่งออกไปตลาดต่างประเทศให้ได้ 200 ล้านฟอง ภายใน 6 เดือน โดยแบ่งเป็น 2 ช่วง คือ จะเริ่มต้นดำเนินการที่ 100 ล้านฟองแรก ภายใน 4 เดือน ตั้งแต่เดือนมิถุนายน-กันยายน และอีก 100 ล้านฟองที่เหลือในช่วงเดือนตุลาคม-พฤศจิกายน 2563 ขณะที่ภาครัฐจะเข้ามาอุดหนุนในการลดต้นทุนให้กับเกษตรกร เช่น บรรจุภัณฑ์ เป็นต้นนอกจากนี้ จะเร่งระบายไข่ไก่ในประเทศอีก 15 ล้านฟอง ผ่านโครงการรณรงค์ให้มีการบริโภคภายในประเทศ เช่น ผ่านร้านธงฟ้าและโครงการธงฟ้าในช่วง 2 เดือนหลังจากนี้ โดยเชื่อว่าจะสามารถผลักดันราคาไข่ไก่คละของเกษตรกรให้ปรับราคาดีขึ้นอยู่ที่ราคาฟองละ 2.80-3.00 บาท จากปัจจุบันไข่คละหน้าฟาร์มอยู่ที่ฟองละ 2.40 บาท  และระยะยาวอาจมีการพิจารณาลดปริมาณแม่ไก่ยืนกรงลงประมาณ 3 ล้านตัว เพื่อลดปริมาณการผลิตต่อวันลงให้อยู่ในระดับที่เหมาะสมอาจให้อยู่ต่ำกว่า 41 ล้านฟองต่อวัน